Dôvodová správa

A. Všeobecná časť

Návrh zákona, ktorým sa mení a dopĺňa zákon č. 15/2005 Z.z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov a ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení zákona č. 652/2004 Z. z.  sa predkladá do legislatívneho procesu z dôvodu požiadaviek praxe na zmeny najmä v oblasti preukazovania pôvodu, spôsobu nadobudnutia a registrácie exemplárov, úloh ďalších orgánov na úseku ochrany exemplárov, sankcií za porušenie zákona, ochranného opatrenia zhabanie exemplára a správy majetku štátu.

Návrh zákona presnejšie formuluje povinnosti dané zákonom, zavádza úpravy, ktoré prispievajú k jednoznačnosti niektorých ustanovení a odstraňuje nezrovnalosti, ktoré sa vyskytli v legislatívnom procese.

Návrhom zákona sa novelizuje aj colný zákon, pričom účelom navrhovanej novelizácie colného zákona je jeho  zosúladenie so zákonom č. 15/2005 Z. z. a jeho navrhovanou novelou v oblasti správy majetku štátu a pri prepadnutí a zhabaní tovaru alebo veci s cieľom predísť nezrovnalostiam pri aplikácii obidvoch zákonov.

     	Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná.

Doložka zlučiteľnosti
návrhu zákona
s právom Európskych spoločenstiev a právom Európskej únie
 
1. Predkladateľ právneho predpisu: vláda Slovenskej republiky

2. Názov návrhu právneho predpisu:  návrh zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov a ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení zákona č. 652/2004 Z. z.
 
3. Problematika návrhu právneho predpisu: 
a)	je upravená v práve Európskych spoločenstiev
 Nariadenie Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v platnom znení
 Nariadenie Komisie (ES) č. 1808/2001 z 30. augusta 2001, ktorým sa ustanovujú podrobné pravidlá vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi 
b) nie je upravená v práve Európskej únie
c) nie je obsiahnutá v judikatúre Súdneho dvora Európskych spoločenstiev alebo súdu prvého stupňa Európskych spoločenstiev.

4. Záväzky Slovenskej republiky vo vzťahu k Európskym spoločenstvám a Európskej únii.
a)	 z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovenskú republiku žiadne záväzky,
 
b)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovensku republiku v danej oblasti žiadne prechodné obdobia,
 
c)	nariadenie Rady (ES) č. 338/97 a nariadenie Komisie (ES) č. 1808/2001 už boli implementované zákonom č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov, 
      
d)	v danej oblasti nebolo začaté konanie proti Slovenskej republike o porušení Zmluvy o založení Európskych podľa čl. 226 až 228 Zmluvy o založení Európskych spoločenstiev v platnom znení,
 
e)	 bezpredmetné (návrhom novely zákona sa nepreberá smernica ani rámcové rozhodnutie) 

5. Stupeň zlučiteľnosti návrhu novely zákona s právom Európskych spoločenstiev a právom Európskej únie:  
úplný - navrhovaným právnym predpisom sa vykonáva (implementuje) časť nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v platnom znení.

6. Gestor a spolupracujúce rezorty: bezpredmetné

Doložka
finančných, ekonomických, environmentálnych vplyvov,  vplyvov na zamestnanosť a podnikateľské prostredie
 
a) odhad dopadov na verejné financie
     Návrh novely zákona nezakladá nároky na verejné financie.
 
b) odhad dopadov na obyvateľstvo, hospodárenie podnikateľskej sféry a iných  právnických osôb
      Zo zavedenia právnej úpravy podľa tejto novely zákona nevyplývajú žiadne osobitné negatívne vplyvy na obyvateľstvo a podnikateľskú sféru.
 
c) odhad dopadov na životné prostredie
     Návrh novely zákona má nepriamo pozitívny vplyv na životné prostredie.
 
c) odhad dopadov na zamestnanosť
     Návrh novely zákona nebude mať negatívny vplyv na zamestnanosť.

B. Osobitná časť

Čl. I.
K bodu  1 
             
           Novelizačný bod 1 bol pripravený v spolupráci s MDPT SR a jeho cieľom je, aby sa povinnosti uvedené v § 2 vzťahovali na odosielateľa poštovej zásielky a nie na poskytovateľa univerzálnej poštovej služby, keďže v zmysle zákona č. 507/2001 Z. z. o poštových službách v znení neskorších predpisov sú z vyberania a distribúcie vylúčené poštové zásielky so živými zvieratami a ohrozené druhy voľne žijúcich živočíchov a voľne rastúcich rastlín.

K bodom 2 a 3

Ide o legislatívno-technickú opravu textu.

K bodu 4

Zákon je zameraný na ochranu druhov, ku ktorej prispeje aj zákaz držby určitých exemplárov. Keďže medzi exemplármi, ktoré sú predmetom zákona sú aj nebezpečné živočíchy, je účelné, aby bola stanovená možnosť zakázať držbu exemplárov z dôvodu ochrany zdravia a bezpečnosti ľudí.

K bodu 5

Ide o legislatívno-technickú opravu textu.

K bodu 6

V záujme precíznejšej formulácie povinnosti vedenia evidencie sa navrhuje uvedené doplnenie za účelom prepojenia s ďalšími ustanoveniami zákona a vyhlášky.

K bodu 7

Zmena sa navrhuje z dôvodu členstva SR v Európskej únii, v dôsledku čoho sú nariadenia ES priamo účinné na našom území. Preto je vhodnejšie uviesť kritérium zaradenia exemplárov v prílohe nariadenia ES ako v prílohe dohovoru.

K bodu 8

Ide o legislatívno-technickú opravu textu.

K bodu 9

Účelom je jednoznačná formulácia, z ktorej vyplýva, že u držiteľov exemplárov uvedených v ods. 19 sa nevyžaduje podanie žiadosti o preukaz o pôvode.

K bodu 10

Navrhovaná právna úprava obsahuje povinnosť požiadať o vystavenie preukazu o pôvode aj pre exempláre nadobudnuté z voľnej prírody SR, z dôvodu potreby preukázania pôvodu exemplára aj v prípade nadobudnutia exemplára na území SR.

K bodu 11

Účelom je zosúladenie  termínov používaných v nariadení Komisie č. 1808/2001 (čl. 24).

K bodu 12

Návrhom sa upraví možnosť predĺženia lehoty na vydanie stanoviska až do ukončenia konzultácie. Reaguje sa ním na prípady, kedy konzultácia s iným členským štátom alebo treťou krajinou trvá dlhšie ako 120 dní, keďže takéto prípady sa od účinnosti zákona v praxi vyskytli z dôvodu, že Ministerstvo životného prostredia SR nemôže ovplyvniť termín zaslania odpovede kompetentných orgánov iného členského štátu EÚ alebo tretej krajiny. MŽP SR má určený termín na vydanie stanoviska, a to do 10 dní od ukončenia konzultácie. Zároveň sa navrhuje predĺženie lehoty pre vydanie preukazu o pôvode z 30 dní na 60 dní pri určovaní pôvodu „C“ z dôvodu povinnej konzultácie s vedeckým orgánom SR.

K bodom 13 a 14

	Návrh reaguje na potrebu praxe, aby bol preukaz o pôvode neplatný aj v prípade, ak exemplár nebol označený v súlade so zákonom a vyhláškou a zároveň sa ako orgán príslušný na prehlásenie preukazu o pôvode za neplatný určuje krajský úrad životného prostredia, v ktorého územnej pôsobnosti sa nachádza obvodný úrad životného prostredia, ktorý preukaz o pôvode vydal.

K bodu 15

Navrhuje sa jednoznačnejšia formulácia povinnosti držiteľa bez zbytočného odkladu odovzdať originál preukazu o pôvode až v prípade opustenia územia SR na dobu dlhšiu ako 30 dní a zároveň sa držiteľovi exemplára ukladá povinnosť požiadať o vrátenie preukazu  pôvode po návrate exemplára späť na územie SR .

K bodom 16 a 17

Zmeny uvedených ustanovení umožnia jasnejšiu formuláciu povinnosti držiteľa požiadať o registráciu exemplára v prípade nadobudnutia exemplárov v iných členských štátoch EÚ alebo v prípade nadobudnutia odchovom. Zároveň upravujú postavenie ďalšieho potomstva exemplárov uvedených v § 12 ods. 18 zákona.

	Doplnenie novej druhej vety v novelizačnom bode 16 reaguje na potrebu praxe. Príkladmo sa uvádzajú doklady, ktoré preukazujú nadobudnutie exemplára v inom členskom štáte EÚ. Zároveň sa uvádza, že jedným z dôkazov, že exempláre boli nadobudnuté v inom členskom štáte EÚ, je aj jeho nezameniteľné označenie v súlade s právnymi predpismi v tomto štáte.

K bodu 18

Účelom tohto návrhu je ustanoviť, aby potvrdenie o registrácii bolo neplatné, aj keď bolo vydané na základe nepravdivých údajov alebo keď v ňom nie sú uvedené úplné a pravdivé údaje a zároveň sa ustanovuje aj orgán, ktorý takéto potvrdenie prehlási za neplatné.

K bodu 19 až 21
	
	Ide o legislatívno-technickú opravu textu.

K bodu 22

V záujme jednoznačnejšej formulácie povinnosti označovania exemplárov sa navrhuje uvedené doplnenie za účelom prepojenia s ďalšími ustanoveniami zákona a vyhlášky.

K bodu 23

	Účelom navrhovaného ustanovenia je odstránenie nezrovnalostí na základe odborných odporúčaní.  Obsah pojmov „DNA profil“ a  „DNA test“ nie je totožný, pričom „DNA profil“ je širším pojmom ako „DNA test“. Pri preukazovaní identity exemplára sa vyžaduje iba DNA profil a nie DNA test.

K bodu 24

	Ide o čiastočné akceptovanie hromadnej pripomienky verejnosti. Účelom je, aby držitelia vybraných nepôvodných druhov živočíchov (z prílohy A) neboli zaťažení povinnosťou vykonávať DNA test, postačuje odovzdanie vzorky krvi alebo iného tkaniva.

K bodu 25

Účelom je jasnejšia formulácia možnej výnimky z povinného označovania exemplárov druhov uvedených aj v prílohách B - D, v prípade, že označenie nie je vhodné z dôvodov špecifických vlastností živočícha.

K bodu 26

	Navrhovaná právna úprava umožní prostredníctvom odkazu na vyhlášku držiteľom exemplárov v jednoduchšej orientácii v ich povinnostiach týkajúcich sa nezameniteľného označenia exemplárov vybraných druhov živočíchov.

K bodu 27

Účelom je zosúladenie termínov používaných v  § 4 zákona ako aj v nariadení Rady č. 338/97/ES.

K bodu 28

	Navrhované znenie presnejšie formuluje ustanovenie, ktoré odkazuje na vyhlášku, ktorá stanoví podrobnosti aj o nezameniteľnom označení exemplárov vybraných druhov živočíchov.

K bodu 29

V záujme úplnosti sa v ustanovení, ktoré stanovuje oblasti, ktoré upraví vyhláška, dopĺňa aj zoznam druhov, ktoré sa nezameniteľne neoznačujú podľa § 13.

K bodom 30 a 31

Ide o legislatívno-technickú opravu textu

K bodu 32

	Účelom vloženia odkazu je zosúladenie zákona s colným zákonom, aby bolo zrejmé, že ide o zaistenie, ktoré vykonáva colný orgán v súlade s ustanoveniami colného zákona.

K bodu 33

Uvedené ustanovenie umožní orgánom štátneho dozoru vykonávať kontrolu plnenia podmienok rozhodnutí vydaných na základe nariadení ES.

K bodu 34

Ide o legislatívno-technickú opravu textu.

K bodu 35

Návrhom sa  zavádza nižšia spodná hranica pokuty (z pôvodných 10 000 Sk sa znižuje na 1 000 Sk). Dôvodom zmeny je čiastočná akceptácia hromadnej pripomienky verejnosti.  Účelom navrhovanej úpravy je aj to, aby obvodný úrad životného prostredia alebo inšpekcia neboli povinní uložiť sankciu pokuty a súčasne aj prepadnutie exemplára, lebo v prípadoch menšej závažnosti porušenia zákona by bolo kumulatívne uloženie sankcií neprimerane tvrdé.

K bodu 36

	Ide o zosúladenie s terminológiou nariadenia ES.

K bodu 37

Navrhovanou právnou úpravou sa umožní orgánom štátneho dozoru uložiť sankciu aj za nesplnenie povinností v ostatných odsekoch uvedeného paragrafu.

K bodom  38 a 39

	Ide o legislatívno-technickú opravu textu.

K bodu 40

Návrhom sa  zavádza nižšia spodná hranica pokuty (z pôvodných 50 000 Sk sa znižuje na 10 000 Sk). Dôvodom zmeny je čiastočná akceptácia hromadnej pripomienky verejnosti.  Účelom navrhovanej úpravy je aj to, aby obvodný úrad životného prostredia alebo inšpekcia neboli povinní uložiť sankciu pokuty a súčasne aj prepadnutie exemplára, lebo v prípadoch menšej závažnosti porušenia zákona by bolo kumulatívne uloženie sankcií neprimerane tvrdé.

K bodu 41

Ide o legislatívno-technickú opravu textu.

K bodu 42

Účelom navrhovanej úpravy je, aby obvodný úrad životného prostredia alebo inšpekcia neboli povinní uložiť sankciu pokuty a súčasne aj prepadnutie exemplára, lebo v prípadoch menšej závažnosti porušenia zákona by bolo kumulatívne uloženie sankcií neprimerane tvrdé.

K bodu 43

Účelom návrhu je, aby obvodný úrad životného prostredia alebo inšpekcia mohli uložiť za menej závažné porušenia pokutu v blokovom konaní z dôvodu hospodárnosti.

K bodu 44

	Navrhovaná zmena odstraňuje uvedené ustanovenie z dôvodu, že zaistený exemplár je ešte vo vlastníctve držiteľa a preto nemôže byť predaný v prípade nezaplatenia pokuty, nakoľko špeciálna právna úprava o predaji zaistenej veci bola v zákone č. 15/2005 Z.z. vypustená.

K bodu 45

	Na odstránenie nedostatočnosti uvedeného ustanovenia, kedy nemohli byť exempláre zhabané v prípade, ak držiteľ síce nemal potvrdenie o registrácii, ale požiadal o jeho vydanie, sa navrhuje zmena, na základe ktorej bude možné zhabať exempláre, ak držiteľ nepredloží potvrdenie o registrácii exemplára, keďže nesplnil podmienky na jeho vydanie, aj keď požiadal o registráciu exemplára.

Navrhovaná úprava ďalej umožní zhabať exempláre, ktorých držba je zakázaná a tie, pri ktorých iný členský štát potvrdí nelegálnosť nadobudnutia exemplára. V opačnom prípade by protiprávny stav aj po uložení sankcie pretrvával.

K bodu 46 a 48

Uvedeným ustanovením sa jasnejšie formuluje oblasť správy majetku štátu. Správu exemplárov vykonáva Ministerstvo životného prostredia SR okrem neživých exemplárov, ktoré sa stali majetkom štátu na základe rozhodnutia podľa colného zákona a ktorých správu vykonávajú colné orgány alebo ktoré sa stali majetkom štátu  na základe rozhodnutia v trestnom konaní, pričom ich správu vykonávajú (zabezpečujú) orgány činné v trestnom konaní.

K bodu 47

	Ide o legislatívno-technickú opravu textu súvisiacu s doplnením odkazu 43v v bode 24.

K bodu 49 a 50

Ide o legislatívno-technickú opravu textu.

K bodu 51

Účelom je umožniť múzeám, vedeckým inštitúciám a vysokým školám použiť exempláre druhov z prílohy A nariadenia na zbierkotvornú a výchovnú činnosť.

K bodu 52
	
	Z dôvodu legislatívno-technickej zrozumiteľnosti textu (došlo k zmene viacerých vnútorných odkazov) uvádzame ustanovenie v úplnom znení a vypúšťame časť týkajúcu sa miestnej príslušnosti, ktorá je samostatne upravená v bode 53.

K bodu 53

Explicitne sa stanovuje, že pri konaniach, na ktoré sa inak podľa odseku 1 § 28 zákona nevzťahuje všeobecný predpis o správnom konaní,  sa miestna príslušnosť určuje podľa všeobecného predpisu o správnom konaní. Uvedený bod spolu s bodom 52 je len legislatívnou úpravou pôvodného odseku 1 § 28.

K bodu 54

	Účelom návrhu je, aby analýza krvi alebo iného tkaniva, ktorá preukáže, že držiteľ exemplára uviedol nepravdivé údaje o jeho identite, rodičovstva a dosiahnutej generácie, nebola hradená z prostriedkov štátneho rozpočtu, ale samotným držiteľom. 

K bodu 55

Navrhuje sa stanoviť aj povinnosť označenia exemplára v prípade zaradenia nových druhov do príloh A až D nariadenia č. 338/97. Upresňuje sa tiež formulácia ustanovenia v tom zmysle, aby bolo jednoznačné, že sa povinnosti podľa tohto odseku nevzťahujú iba na prípad zaradenia nových druhov do príloh A až D nariadenia č. 338/97, ale aj ich preradenia do prísnejšej prílohy.

K bodu 56

	V súvislosti so zmenou uvedenou v bode 7 sa navrhuje prechodné ustanovenie pre držiteľov exemplárov rastlín, pre ktoré sa od účinnosti tohto zákona stanovila povinnosť viesť evidenciu, do 30. novembra 2006 (6 mesiacov od navrhovanej účinnosti zákona) začať viesť evidenciu podľa zákona.

Čl. II

Účelom navrhovanej novelizácie colného zákona je jeho  zosúladenie zákonom č. 15/2005 Z. z. a jeho navrhovanou novelou v oblasti správy majetku štátu a pri prepadnutí a zhabaní tovaru alebo veci s cieľom predísť k nezrovnalostiam pri aplikácii obidvoch zákonov.

Čl. III 

Účinnosť zákona sa navrhuje od 1. júna 2006.